
נוסח לא מתוקן
מושב שני

פרוטוקול מס'

מישיבת ועדת הכספים

יום רביעי, כ"ו בשבט התשס"ד (14 בפברואר 2007) בשעה 10:00

ס ד ר    ה י ו ם

שינויים בתקציב 2007

נכחו:

חברי הוועדה:


חיים אורון – מ"מ היו"ר

ראובן ריבלין

מוזמנים:

רותם רולף

- משרד האוצר

אוהד רייפן

- משרד האוצר

יעל מבורך

- משרד האוצר

ייעוץ משפטי:
שגית אפיק

מנהל הוועדה:
טמיר כהן

רשמה וערכה:
אהובה שרון

שינויים בתקציב 2007

היו"ר חיים אורון:


אני מחדש את ישיבת ועדת הכספים.

פנייה מספר 26

אני מדבר על "הבימה". הפנייה התקציבית מיועדת לתקצוב חלקה של המדינה בהשתתפות הבעלים.

רותם רולף:


החלק של המדינה כרגע הוא 2,300.

ראובן ריבלין:


מורידים מהרזרבה הכללית  ומוסיפים לתרבות.

רותם רולף:


חלק מההשתתפות הוא של משרד המדע, התרבות והספורט, וזה יוצא 7,673 מיליון ועוד הפרשים בסכום של 1,337 מיליון, שזאת השתתפות האוצר.

ה צ ב ע ה

פנייה מספר 26 – אושרה פה אחד

פנייה מספר 13, שיקום ניצולי שואה.

טמיר כהן:


הודיעו לנו שהרפרנט לא יגיע כי הוא חולה.

היו"ר חיים אורון:


מעבירים מהסעיף הכללי לתגמולים.

ראובן ריבלין:


זה שר העבודה והרווחה?

היו"ר חיים אורון:


כן.

ראובן ריבלין:


בתגמולים והענקות לנכי מלחמה בנאצים, מורידים 6,420 מיליון. בתגמולים לנכים, מוסיפים 6,420 מיליון, אבל מסתבר שלוקחים את הסכום הזה מנכי המלחמה בנאצים, אלא אם כן אנחנו לא מבינים כאן משהו.

היו"ר חיים אורון:


נדחה את הדיון בפנייה הזו לישיבה הבאה.

פנייה מספר 21 – העברה ממינהלת סל"ע לפעולות שונות

ראובן ריבלין:


133 מיליון. מורידים את זה מהרזרבה הכללית. באופן עקרוני אני בעד.

היו"ר חיים אורון:


זו הרשאה להתחייב.

ה צ ב ע ה

פנייה מספר 21 – אושרה פה אחד

סמדר אלחנני:


הערה מתודולוגית לגבי הפנייה הקודמת, סל"ע. תקציב מימון להתנתקות הוא אקסרה טריטוריאלי.  הוא נכלל במסגרת מגבלת ההוצאה התקציבית. זה לא נכלל במסגרת ההוצאה התקציבית. עכשיו נותנים את זה דרך הרשאה להתחייב וזה בסדר גמור, אבל השאלה איפה זה מוזכר שיבואו לספור את מגבלת ההוצאה התקציבית בשנה הבאה.

היו"ר חיים אורון:


ראשית, זה לא יבוא משום הייתה התחייבות שהסכומים האלה, כמו ההוצאות בביטחון בצפון, הם מהתקציב. שנית, זו הרשאה להתחייב בניצן, בזיקים, ביד חנה, בבת הדר. אלה מקומות בהם עכשיו מפתחים דברים. לכן מישהו צריך הרשאה להתחייב. מפתחים מגרשים, מפתחים חקלאות בזיקים וזו הרשאה להתחייב. 

סמדר אלחנני:


אין לנו ויכוח על זה. אתה צריך שזה לא ייכלל בתקציב הרגיל. זה עכשיו בא מהרזרבה הכללית ולא מתוך רזרבה פנימית של ההתנתקות. 

היו"ר חיים אורון:


נכון.

ראובן ריבלין:


זה לא נכלל ב-1,7.

היו"ר חיים אורון:


חצי אחוז לא נכלל. אם מישהו ירמה את החשבונאות הלאומית, הוא יהיה בבעיה. זה שהרזרבה היא הצינור ממנו זה עובר, תמיד זה כך. את מעלה כרגע שאלה מהותית והיא האם בשנה הבאה הקופסאות של הביטחון והחצי נוכחות של ההתנתקות ימשיכו להיות בחוץ ולא ייחשבו במסגרת. את יושבת כאן ואת בטוח תשבי כאן, לגבינו אני לא יודע, ואת תאמרי את הדברים האלה.

סמדר אלחנני:


אני רוצה להזכיר לכם שבשנה הבאה אין התנתקות. בשנה הבאה הם יוציאו בהוצאה ולא בהרשאה להתחייב.

היו"ר חיים אורון:


זה נכון לגבי כל סעיף ההתנתקות.

סמדר אלחנני:


אבל בשנה הבאה אין הוצאה לזה. מישהו צריך לרשום את זה באיזשהו מקום.

היו"ר חיים אורון:


הייתה התחייבות של שר האוצר וקובי הבר שלך מכתב לבייגה ולי על פי בקשתי, שהתקציב הזה, פעמיים חצי אחוז, הם לא יתחרו על מרכיבים אחרים בתקציב. אם זה ייגרר לשנת 2008-2009 או 2018, אותו עיקרון קיים.

סמדר אלחנני:


מישהו צריך לזכור את זה.

היו"ר חיים אורון:


את הזיכרון.

פנייה מספר 25

פנייה זו נועדה לבצע שינויים תקציב משרד התיירות, תקצוב פעולות שיווק.

אהוד רייפן:


מטרת הפנייה הזו היא להעביר כספים למינהל השיווק של משרד התיירות, על-פי סיכום שיש בין אגף התקציבים לבין משרד התיירות. זו תוספת של 30 מיליון שקלים לפעולות השיווק.

ראובן ריבלין:


מה עמדת משרד האוצר? הוא רוצה שנאשר את הפנייה או לא?

אוהד רייפן:


אגף התקציבים אדיש לנושא הזה. אני אומר שאם כספים עומדים לצאת, עדיף שהם יצאו בצורה יעילה.

היו"ר חיים אורון:

ה צ ב ע ה

פנייה מספר 25 – אושרה

פנייה מספר 27

יעל מבורך:


פעולות פיתוח בישובים בת הדר ויד חנה. בשנה שעברה ניתנה ההרשאה ועכשיו אנחנו מעבירים את המזומנים. וישוב חדש שעכשיו נותנים לו הרשאה, תלמי יפה. 

ראובן ריבלין:


ממגנים כבר את יד חנה?

היו"ר חיים אורון:


לא. 

סמדר אלחנני:


אין פה הוצאה. אני חוזרת על הערותיי שנאמרו לגבי הפנייה הקודמת.

היו"ר חיים אורון:


ההוצאה 181.181. אין פה שינויים. יש פה בעיה. אין ברירה, את צריכה להביא לנו בקשה מתוקנת.

יעל מבורך:


זה דרך הרזרבה הכללית.

היו"ר חיים אורון:


כל החלק התחתון נשמט. אתם מוציאים ממשרד ראש-הממשלה.

יעל מבורך:


נכון, בהשתתפות.

היו"ר חיים אורון:


כדי להעביר ממשרד ראש-הממשלה אל האוצר, צריך לעבור אותנו. 

יעל מבורך:


אני מעבירה דרך הרזרבה הכללית.

היו"ר חיים אורון:


לשם כך את צריכה את ועדת הכספים. לפי הדף שלה היא מוציאה ממשרד ראש-הממשלה, מהרזרבה הכללית, ומהרזרבה הכללית היא מעבירה את זה למשרד השיכון, בהוצאה, 24 מיליון שקלים. 

יעל מבורך:


העברה דרך הרזרבה הכללית היא ההרשאה שחייבת לעבור כאן. זה עובר ממשרד ראש-הממשלה למשרד השיכון.

היו"ר חיים אורון:


זה חייב לעבור בוועדת הכספים. 

אני מציע שנדון בפנייה על-בסיס הבקשה הזאת. כאן כתוב השתתפות משרד ראש-הממשלה ממנו יורדים 24 מיליון.

ראובן ריבלין:


מועברים לרזרבה הכללית.

היו"ר חיים אורון:


עובר לתקציב המשרד. לא. בהרשאה להתחייב עובר לרזרבה ובהוצאה לא עובר לרזרבה.

ראובן ריבלין:


כי עדיין לא משלמים את זה.

היו"ר חיים אורון:


אני לא רוצה לעכב את העניין.

סמדר אלחנני:


זאת אותה מספר פנייה עם תאריכים שונים.

היו"ר חיים אורון:


נכון. אני מציע שנאשר.

ראובן ריבלין:


נאשר את זה, אבל נבקש ממישהו שיבוא להסביר לנו.

היו"ר חיים אורון:


אנחנו נאשר את זה בתנאי שהמסמך המסודר יעבור את סמדר אלחנני והיא תקבל מאתנו מנדט לומר שאין פה שום בעיה. אם יש בעיה, זה חוזר אלינו.

ראובן ריבלין:


שלא יהיה פתח דרכו אפשר להעביר תקציב קופסא לתקציב כללי סתם. כאן מגיע עניין הקופסה בכל חומרתו. אם הם יכולים להעביר למשרד ולהשאיר את הכסף אצלם, אחר כך יכולים להעביר אותו לנושאים אחרים וזה דבר שהוא אסור.

היו"ר חיים אורון:

ה צ ב ע ה

פנייה מספר 27 – אושרה

תודה רבה.

הישיבה ננעלה בשעה 10:20
